BOEKE EN FLIEKS - DONDERDAG 26 OKTOBER
​Die geliefde Hans du Plessis van Griekwa-Psalms-faam, se jongste het pas die rakke getref. Dit is die sage van vier geslagte vroue op die hoëveld van Noordwes, 'n streek waarmee die skrywer innig vertroud is.
Keurders was liries oor die manuskrip, soos die aanhaling aandui: "… die mooiste-ooiste storie wat my laat lag en laat huil en laat onthou van die vreeslike armoede. Die droom van 'n beter lewe, een waarin minagting nie langer verduur hoef te word nie, word 'n bindende én voortstuwende faktor in die plot-bou, een wat die leser aandryf om verder te wil lees. Du Plessis vermaak ons met sy ongemaklike kennis van die mens se swakheid soos Herman Charles Bosman dit gedoen het, nooit haatlik en moedswillig nie, altyd met die wete dat dit hierdie swakhede is wat van ons mense maak. Wonderlike verhaal, Du Plessis se Du Plessiste roman."
Drie vroue en 'n meisie word uitgegee deur Lapa Uitgewers en word beskou as Du Plessis se beste Roman tot dusver.